Madeleine McCann se ouers kap terug oor nuwe dokumentêr | Maroela Media
Die ouers van Madeleine McCann, die driejarige Britse meisie wat in 2007 spoorloos verdwyn het terwyl die gesin in Portugal op vakansie was, sê 'n nuwe dokumentêr oor hul kind se verdwyning weerspieël nié hul sienings en voorkeure nie.
The disappearance of Madeleine McCann is 'n Netflix-reeks van agt episodes wat die storie vertel van die aand van 3 Mei 2007 toe Madeleine uit die gesin se vakansiewoonstel in Praia da Luz in Portugal verdwyn het en die jarelange soektog wat gevolg het.
In die dokumentêr word onder meer gepraat met ondersoekbeamptes in die saak, mense wat deel was van die heel eerste soekgeselskap wat na Madeleine begin soek het en joernaliste wat die saak van die begin af gedek het. Kenners bespiegel ook oor verskillende teorieë oor wat van Madeleine kon geword het.
Kate en Gerry McCann, Madeleine se ouers, het in 'n kort verklaring gesê die maatskappy wat die reeks vervaardig het, het hulle genader en gevra om hul insette aan die dokumentêr te gee. "Ons kon nie sien en kan steeds nie sien hoe hierdie program sal help in die soektog na Madeleine nie, veral nie aangesien daar 'n aktiewe polisieondersoek aan die gang is en die reeks dit moontlik kan benadeel nie," lui die verklaring.
'n Foto wat gemanipuleer is om uit te beeld hoe Madeleine min of meer sou lyk as negejarige kind. (Foto: http://findmadeleine.com)
"Ons sal nie enige verdere verklarings uitreik of enige onderhoud toestaan oor hierdie program nie."
Kate en Gerry het die aand van 3 Mei 2007 vir Madeleine en haar jonger broer en suster, 'n tweeling destyds twee jaar oud, in hul vakansiewoonstel gelos waar hulle geslaap het terwyl hulle saam met vriende by 'n restaurant sowat 55 m van die woonstel af gaan eet het. Die ouers het kort-kort deur die aand om die beurt na die woonstel teruggegaan om te kyk of die kinders oukei is. Omstreeks 22:00 het Kate weer gaan kyk en toe ontdek dat Madeleine uit haar bed verdwyn het.
Die McCann‑gesin het sedert Madeleine se verdwyning nog nooit opgehou om na haar te soek nie. Owerhede kon nooit enige aanduiding vind dat Madeleine nog lewe of dat sy dood is nie, en die ondersoek na die saak het reeds miljoene pond beloop.
Ek wonder maar net hoe kon ouers hulle kinders alleen los op so bitter klein ouderdom. Ek wonder indien Madelene steeds leef of sy enige iets van haar "vorige" lewe kan onthou. Ek wonder oor so baie kwessies rondom die gegewe situasie.
Die foto wat sê dit is hoe sy gelyk het op 3 jaar, is oordrewe ge-photoshop. Almal ken daardie foto met die vel so glad soos 'n spieël, die oë vergroot, die wimpers met eyelash brushes aangepas en die hare is glad gevee. 'n Lieflike meisiekind maar die foto wat oor en oor gebruik word is verander en laat haar kunsmatig lyk, soos enige photoshop gebruiker sal bevestig.
Net een ding… hoe los ouers drie- en tweejarige kinders alleen…?
En toe is die prys wat julle betaal om eerder by n restaurant te gaan eet baie hoog. Onbevoegde ouers, hoop daai ete was smaaklik. Baie hartseer!
Ek kan nie insien hoe ouers sulke jong kinders alleen los nie. Hulle het probeer om elke halfuur te gaan kyk of hul okay is, wat beter is as glad nie gaan kyk nie, maar wat kan nie als binne 'n halfuur skeefloop nie? My 2-jarige klouter op als. As sy iets van die toonbank wil afhaal, sal sy 'n stoel in 'n ander vertrek gaan haal. Sy haal goed uit laaie uit, so ek moet altyd sorg dat die messe buite bereik is. So kan ek aangaan. Maar dan is my ander vraag ook – Hoe kan mense so… Lees meer »